IPad Mini

Sejarah

Pada awalnya, Apple tidak mempunyai cadangan untuk memperkenalkan komputer tablet berukuran 7 inci. Ini disokong oleh kenyataan Steve Jobs pada tahun 2010 bahawa tablet berukuran 7 inci adalah "terlalu besar" untuk bersaing dengan telefon pintar dan "terlalu kecil" untuk bersaing dengan iPad. Pada tahun 2011, Apple mula melihat segmen tablet 7 inci ini sebagai satu pasaran yang mempunyai potensi.
Khabar angin mengenai generasi iPad seterusnya mula didengari tidak lama selepas pelancaran iPad (Generasi ketiga). Pada waktu tersebut, iPad yang baru dikatakan akan mempunyai saiz yang lebih kecil. Lebih banyak khabar angin muncul termasuklah beberapa maklumat dalaman terutama gambar-gambar komponen, bocor. Pada 16 Oktober 2012, Apple telah mengumumkan satu acara di California yang akan diadakan pada 23 Oktober tetapi tiada maklumat lanjut diberitahu.
Pada acara tersebut, CEO Apple memperkenalkan beberapa produk baru termasuklah generasi baru MacBook Pro, Mac Mini, dan juga iMac sebelum memperkenalkan iPad Mini dan iPad (generasi keempat). Apple juga menyatakan bahawa iPad yang baru ini akan mula dijual pada 2 November 2012 dengan tempahan dalam talian bermula 26 Oktober di negara-negara terpilih.

Spesifikasi

iPad Mini mempunyai SoC yang sama dengan iPad 2 iaitu Apple A5 yang mengandungi CPU 1.0 GHz, pemproses grafik PowerVR SGX543MP2 dan ingatan capaian rawak 512 MB. Berbeza denga iPad 2, ia mempunyai 2 kamera seperti iPad selepas iPad 2. Ia mempunyai kamera belakang 5.0 MP yang dipanggil iSight dengan kamera depan 1.2 MP yang berupaya mengambil video 720 HD yang direka untuk FaceTime. Kamera ini sama dengan iPad generasi keempat. Resolusi paparan adalah sama dengan iPad 2 iaitu 1024 x 768, akan tetapi oleh kerana saiz skrin yang lebih kecil (7.9 inci (200 mm)) kepadatan pikselnya menjadi 163 PPI. Ini membuktikan bahawa iPad Mini tidak dilengkapi dengan paparan Retina. iPad Mini juga seperti iPad generasi keempat mempunyai dok Lightning.
Saiz iPad Mini adalah 7.87×5.30×0.28 in (200×135×7.1 mm), lebih nipis daripada iPad yang lain. Beratnya juga separuh daripada berat iPad generasi keempat.

Perisian

iPad Mini didatangkan dengan sistem pengendalian iOS 6.0.1. Selain mempunyai perisian asas seperti Safari, Mel, Foto, Video, Youtube, iTunes, Muzik, App Store, Peta, Nota, Pusat Permainan, Photo Booth, Kenalan dan Kalendar, ia juga mempunyai perisian kawalan suara, Siri. Seperti peranti iOS yang lain, iPad boleh menyelaraskan kandungan dan lain-lain data dengan Mac atau PC menggunakan iTunes. Walaupun iPad tidak direka untuk membuat panggilan telefon menggunakan jaringan selular, pengguna boleh menggunakan perisian VoIP seperti Skype untuk membuat panggilan.
Perisian kawalan suara Siri, adalah iPad yang pertama untuk keluarga iPad yang dilengkapi Siri tanpa memerlukan pengguna menaiktaraf iOS mereka. Ini membolehkan pengguna menggunakan arahan suara untuk membuka aplikasi, permainan, mengarang mel, atau bertanya sesuatu mengenai pelbagai maklumat seperti cuaca dan pengetahuan am.

Aksesori

Smart Cover, pelindung skrin yang diperkenalkan untuk semasa pengumuman iPad 2 mempunyai saiz yang kecil khas utuk iPad Mini. Aksesori yang direka untuk iPad samada menggunakan sambungan Bluetooth atau dok 8-pin Lightning, boleh digunakan untuk iPad Mini.

Penerimaan

Secara keseluruhannya iPad Mini banyak menerima reaksi positif. iPad Mini didapati boleh memberikan saingan kepada tablet 7 inci yang lain seperti Kindle Fire HD, Nexus 7 dan Nook HD. Meskipun begitu, ia menerima kritikan kerana tidak mempunyai paparan Retina, muatan storan yang tetap dan juga harganya yang dikatakan agak tinggi.